R13 miljoen vir vullisverwydering, maar geen dienste nieArgieffoto (Foto: Pere Serrat/Pixabay) Die Demokratiese Alliansie in Bloemfontein is baie besorg oor die Mangaung- metro-munisipaliteit se kontrakte wat hy met 16 klein, medium- en mikro-ondernemings (KMMO’s) hernu het wat aangestel is om tot 30 Junie 2024 noodvullisverwydering te doen teen ŉ bedrag van R13,6 miljoen. Dirk Kotze, adjunkvoorsitter van die DA-koukus in die Mangaung-munisipaliteit, sê dié kontrakte het ten doel gehad om buurte op te ruim wat geraak word deur voortgesette munisipale stakings en probleme weens betalingsdispute tussen munisipale beamptes. “Die dienste is egter nie gelewer nie en inwoners ly gesondheid- en omgewingsgevolge.” DA-raadslede word oorval deur klagtes van ongelukkige inwoners oor die risiko’s wat vullis, wat nie verwyder word nie, vir hul welstand inhou. “Die situasie het sommige inwoners genoop om onwettig vullis te stort of om privaat kontrakteurs te huur om huishoudelike vullis te verwyder. Ondanks die daaglikse publikasie van vullisverwyderingskedules, word die inwoners deurlopend deur die gebrek aan dienslewering teleurgestel.” Die DA wys die vinger na Lawrence Mathae, wat as hoofbestuurder van Solid Waste Fleet Management bedank het, dat hy die KMMO’s se kontrakte hernu het sonder om die nodige prosesse te volg. “Die DA sal ook die nasionale kabinetverteenwoordiger versoek om ondersoek in te stel of die KMMO’s beskikbaar was vir deur-tot-deur vullisverwydering en waarom die dienste nie gelewer is terwyl die munisipale beamptes gestaak het nie.” Kotze sê die wyksraadslede, buurtverenigings en burgerlike organisasies het reeds die afgelope naweek die inisiatief geneem om oop ruimtes en begraafplase skoon te maak. “Die afwesigheid van die waarnemende stadsbestuurder Tebogo Motlashuping, wat verligting van sy pligte versoek het weens gesondheidsredes, het die situasie vererger. As ŉ party wat hom daartoe verbind om verandering landswyd teweeg te bring, maan die DA alle inwoners om te registreer om vir die 2024- nasionale en provinsiale verkiesing te stem. Die DA sal voortgaan om die nasionale ingrypingspan aanspreeklik te hou vir hul beloftes oor dienslewering en ons hoop dat die munisipaliteit vinnig sal optree om die dringende probleme rondom vullisverwydering in Bloemfontein te takel.”